EISJ – DIS DAN PIETER-DIRK UYS!
Apr 22, 2010 | Hennie van Deventer se Blog
Nee, Tokkie was nie op Die Burger se voorblad nie, al was haar sesjarige kleinkind kinderlik opgewonde en onwankelbaar in sy oortuiginging.
“Ouma is op die koerant,” het hy sy ma meegedeel.
Nadere ondersoek bring aan die lig dit is nie ouma nie, wel Pieter-Dirk Uys in sy Evita Bezuidenhout-gedaante.
Ouma is nie rêrig geamuseer nie. Sy glimlag bra strammerig. As sy met iemand verwar moet word, sal sy bepaald nie Evita Bezuidenhout vir dié doel kies nie.
Op ‘n foto wat die aand van ons verlowing geneem is – op 15 Maart 1966 – lyk sy, volgens sommige, soos ‘n jong Jackie Kennedy. Heelwat verkiesliker, sou ek self ook reken.
Eisj – maar dié misverstandjie gee oupa kans om sy Pieter-Dirk Uys-versie oor ‘n ander stukkie identiteitsverwarring af te stof.
Dit het in my 2003-hekelbundeltjie, “Polisie, polisie, ons reënboog is geroof” verskyn. Die titel is “Ontnugtering”:
Met ‘n pistool teen’ie kop
Van Pieter-Dirk Uys,
Sis ‘n boosaardige rower:
“Haal uit en wys!”
Met bewende vingers
Word die rok oopgeknoop;
“Haai antie!” gil hy,
En lê daaikant toe oop!